กันไว้ดีกว่าแก้
หลังจากกระทรวงพาณิชย์แถลงตัวเลขเงินเฟ้อเดือน ม.ค.ที่ผ่านมา ว่าดัชนีราคาผู้บริโภคทั่วไปของประเทศเท่ากับ 106.02
7 ก.พ. 2558

หลังจากกระทรวงพาณิชย์แถลงตัวเลขเงินเฟ้อเดือน ม.ค.ที่ผ่านมา ว่าดัชนีราคาผู้บริโภคทั่วไปของประเทศเท่ากับ 106.02 เมื่อเทียบกับเดือน ธ.ค. 2557 ลดลง 0.59% แต่เมื่อเทียบกับเดือนช่วงเดียวกันของปีก่อนลดลง 0.41% ซึ่งเป็นการลดครั้งแรกในรอบ 5 ปี 4 เดือน เป็นผลมาจากราคาน้ำมันในตลาดโลกลดลงอย่างต่อเนื่อง การลดลงของค่ากระแสไฟฟ้า และราคาอาหารสด
หลังจากที่ตัวเลขเงินเฟ้อติดลบก็เกิดการถกเถียงกันในวงกว้างว่าเกิดเงินฝืดขึ้นในระบบเศรษฐกิจไทยหรือไม่ ซึ่งธนาคารแห่งประเทศไทย (ธปท.) ยืนยันหนักแน่นว่าเงินเฟ้อติดลบเป็นภาวะชั่วคราว และไม่ได้เกิดมาจากกำลังการบริโภคของเอกชนหดตัว ราคาสินค้าบางประเภทยังขอขึ้นราคาเสียด้วยซ้ำ
การยืนยันของ ธปท.ชัดเจนว่าเป็นการยืนยันทางอ้อมว่า ธปท.จะไม่ลดอัตราดอกเบี้ยนโยบาย เพราะดอกเบี้ยไม่ใช่ปัญหาของระบบเศรษฐกิจไทย แต่ปัญหามาจากการที่เศรษฐกิจโลกยังไม่ฟื้นตัวดี เศรษฐกิจของประเทศคู่ค้าลดลง ทำให้การส่งออกหดตัว
การยืนยันของ ธปท.ว่าเศรษฐกิจยังดีสอดคล้องกับกระทรวงการคลังเป็นครั้งแรกเรื่องเงินไม่ฝืด แต่ยอมรับว่าเศรษฐกิจชะลอตัว อย่างไรก็ดีแม้หน่วยงานทั้งสองจะยืนยันว่าเงินไม่ฝืด แต่ประชาชนก็ยังมีความรู้สึกว่ามีเงินในกระเป๋าน้อยลง เนื่องจากการเพิ่มของค่าจ้างไม่สูง และการเพิ่มการจ้างงานใหม่แทบจะไม่ขยายตัว
ความไม่เชื่อของประชาชนไม่เป็นผลดีต่อรัฐบาล เพราะเป็นจิตวิทยาผู้บริโภค หากคนรู้สึกว่าเศรษฐกิจไม่ดีก็จะไม่ใช้จ่าย ซึ่งจะวัดผลได้จากปริมาณเงินออมในระบบที่ลดลง หากเงินออมเพิ่มและบริโภคหด ก็เริ่มจะเห็นได้ชัดว่าสัญญาณเงินฝืดมาแล้ว แต่สถานการณ์เศรษฐกิจในขณะนี้ไม่ได้แย่จนถึงขนาดนั้น
ความไม่สบายใจของประชาชนจะส่งผลต่อคะแนนนิยมของรัฐบาล แม้รัฐบาลชั่วคราวจะทำให้ประเทศเกิดความสงบมากขึ้น แต่ในอีกด้านหนึ่งการมีกฎอัยการศึกก็สร้างปัญหากับภาวะเศรษฐกิจระดับหนึ่ง โดยเฉพาะภาคการท่องเที่ยว
รัฐบาลจำเป็นจะต้องมีแผนปฏิบัติการที่ชัดเจนว่าจะปฏิิรูปเศรษฐกิจอย่างไรเพื่อให้ประชาชนเห็นอนาคต เห็นความหวังว่าเศรษฐกิจจะดีขึ้น การลงทุนในโครงการเมกะโปรเจกต์ต่างๆ ที่จะต้องเร่งผลักดันให้ออกมา ให้เงินหมุนเวียนในระบบเศรษฐกิจ
หากรัฐบาลไม่ทำอะไรเลย ปล่อยให้ปัญหาคลี่คลายไปด้วยตัวเอง อาจจะทำให้ประชาชนทนไม่ไหวและภาวะเงินฝืดที่คิดว่าไม่เกิดขึ้นก็อาจจะเกิดขึ้นได้ในอนาคต การกันไว้ดีกว่าแก้ยังเป็นนโยบายที่ดี